קוד זד

קוד זד (Z) הוא סיווג המשמש את ארגון הבריאות העולמי בהבחנת אנשים המבקשים סיוע במשברים נפשיים ושאינם בעלי אבחנה פסיכיאטרית. ארגון הבריאות העולמי מסווג כל האבחנות הרפואיות במדריך סיווג ואבחון (ICD-10) בקודים על-פי אותיות ה-ABC. הפרעות נפשיות והתנהגותיות מסווגות באות F. קוד Z מציג גורמים המשפיעים על מצב בריאותי ונוגעים לשירותי בריאות. מקובל להשתמש בקוד Z לציין גורמי רקע ובעיות חיים שלעיתים תכופות מהווים זרז או גורם מחריף למצוקה, סימפטום או תסמונת. על אלו נמנים בין השאר משברי חיים בתחומי המשפחה והעבודה, התמודדות עם התמכרויות, פגיעה מינית ובעיות נוספות הקשורות באירועי חיים שליליים במהלך הילדות ולאחריה. אבחנה בקוד Z יכולה להופיע לבד או כנלוות לאבחנה בקוד F. בעקבות כניסתו לתוקף של החלק הסופי בשינוי חוק בריאות הנפש, מתאריך 1 ביולי 2015, עברה האחריות הביטוחית כלפי פונים הנזקקים לסיוע נפשי מאחריותן של המדינה והשירות הציבורי, לאחריות קופות החולים. לפי הצעת החוק האנשים המסווגים בקוד Z, לא יזכו לקבל שירותים במסגרת ביטוח הבריאות הממלכתי. לפי משרד הבריאות, חוק ביטוח בריאות ממלכתי מיועד לתת מענה רפואי-טיפולי לאנשים הסובלים מבעיה רפואית הדורשת טיפול. מאחר שקוד Z מתאר מצבי חיים, הרי לא מדובר במצב הדורש טיפול רפואי. יחד עם זאת, אם אדם כתוצאה ממצב חיים מסוים סובל מהפרעה תפקודית או ממצב רפואי כמו חרדה, דיכאון, הסתגלות וכדומה, הוא יכנס לקטגוריה של קוד F ויהיה זכאי לקבל טיפול רפואי-נפשי. ביקורת כללית מופנית כנגד שימוש באבחנות. ישנם אנשי מקצוע המחזיקים בעמדה אידאולוגית ביקורתית הטוענת נגד שימוש באבחנות, בעיקר כאשר מדובר במטופלים קטינים. חלקם דוגלים בשימוש בקוד Z בלבד.  ביקורת נוספת טוענת כי הוצאת קוד Z אל מחוץ לאחריות הביטוחית של קופות החולים תוביל למצב של שפונים יקבלו אבחנה פסיכיאטרית לא מתאימה או שלא יקבלו טיפול כלל. ביקורת אחרת מתייחסת לכך שלקופות החולים יש אינטרס ארגוני וכלכלי בקביעת המכסות. על פי ביקורת זו, משרד האוצר וקופות החולים חיפשו דרכים להוזיל עלויות. אחת הדרכים היא צמצום רשימת הזכאים לטיפול נפשי. ביקורת נוספת נוגעת למתרחש בעולם. קיימת טענה כי ישראל מפגרת מאחורי מדינות שונות מבחינת תפיסת השירות הרפואי לבריאות הנפש לציבור, וכי מדינות רבות באירופה מעמידות את שירותי בריאות הנפש שלהן גם לרשותם של חולים המסווגים תחת קוד Z, ואינן מבחינות בין חולי הנפש לבין אלו המבקשים תמיכה נפשית בעת משבר. בבלגיה, נורווגיה ואנגליה אין אבחנה בין חולים המאובחנים בקוד Z לשאר החולים לעניין היקף השירותים הניתנים. באוסטריה חולים המאובחנים בקוד Z זכאים לקבל טיפול במסגרת ביטוח הבריאות הממלכתי. בשוודיה אין מגבלה על מספר המפגשים בשנת טיפול להם זכאי מטופל המוגדר במסגרת קוד Z. שר הרווחה יצחק הרצוג סבר כי אין להוציא באופן גורף את האוכלוסייה הסובלת ממצוקות נפשיות עקב מצבי משבר. לטענתו, נציגי משרד הבריאות הבהירו שכל המצוקות המאופיינות בהיבטים נפשיים כדיכאון, חרדה וכדומה, הנובעים ממצבי חיים משבריים, נכללים בשירותים שיינתנו על ידי המרפאות, לאחר שיאובחנו על ידי רופא שהוסמך לכך (בקוד F). לאור האמור משרד הרווחה ביקש בתקופת כהונתו לבטל בהצעת החוק את האמירה הגורפת המוציאה את אוכלוסיית האנשים הכלולות בקוד Z, ולהגדיר באופן ברור יותר את מחויבות החוק למתן שירותים על-פי קוד F. גורמים המשפיעים על מצב בריאותי ונוגעים לשירותי בריאות (קוד Z00-Z99), בהתאם לסיווג ולאבחון הפסיכיאטרי לפי ארגון הבריאות העולמי: Z00 – בדיקה וחקירה כללית ללא תלונה או דיאגנוזה מדווחת. Z00.4 – בדיקה פסיכיאטרית כללית שאינה מסווגת. Z02 – בדיקה או מפגש למטרות אדמיניסטרטיביות Z02.3 – בדיקה לצורך גיוס לצבא. Z02.4 – בדיקה לצורך רישיון נהיגה.         Z02.6 – בדיקה לצורכי ביטוח. Z02.7 – נושאים הקשורים לאישור רפואי. Z03 – תצפית רפואית והערכת מחלות או מצבים אפשריים אחרים Z03.2 – תצפית נוכח חשד להפרעה מנטלית או התנהגותית. כולל: תצפית להתנהגות דיסוציאלית, הצתה, פעילות בכנופיה וגנבה מחנויות, ללא הצגת הפרעה פסיכיאטרית. Z04 – בדיקה ותצפית למטרות אחרות כולל: בדיקה למטרות רפואיות-חוקיות. Z04.6 – בדיקה פסיכיאטרית כללית הנדרשת על ידי הרשויות. Z50 – טיפול המערב שימוש בהליכים שיקומיים Z50.2 – שיקום מאלכוהול. Z50.3 – שיקום מסמים. Z50.4 – פסיכותרפיה שאינה מסווגת במקום אחר. Z50.7 – ריפוי בעיסוק ושיקום תעסוקתי שאינו מסווג במקום אחר Z50.8 – טיפול המערב שימוש בהליכים שיקומיים ספציפיים אחרים. כולל: שיקום משימוש לרעה בטבק, אימון בפעילויות חיי היומיום. Z54 – החלמה Z54.3 – החלמה בעקבות פסיכותרפיה. Z55 – בעיות הקשורות לחינוך ולידיעת קרוא וכתוב. Z56 – בעיות הקשורות לתעסוקה ולאבטלה. Z59 – בעיות הקשורות לדיור ולנסיבות כלכליות. Z60 – בעיות הקשורות לסביבה החברתית. Z60.0 – בעיות הסתגלות לשינוי במעגל החיים. Z60.1 – סיטואציה הורית לא טיפוסית. Z60.2 – חיים לבד. Z60.3 – קשיים תרבותיים. Z60.4 – בידוד ודחייה חברתית. Z60.5 – מטרה לאפליה שלילית או רדיפה, נתפסות . Z60.8 – בעיות ספציפיות אחרות הקשורות לסביבה חברתית. Z61 – בעיות הקשורות לאירועי חיים שליליים בילדות. Z61.0 – אובדן יחסי אהבה בילדות. Z61.1 – הוצאה מהבית בילדות. Z61.2 – דפוס משתנה של יחסים משפחתיים בילדות. Z61.3 – אירועים שהביאו לאובדן הערכה עצמית בילדות. Z61.4 – בעיות הקשורות להתעללות מינית, לכאורה, בילד, על ידי אדם בתוך מערכת התמיכה הראשונית. Z61.5 – בעיות הקשורות בהתעללות מינית, לכאורה, בילד, על ידי אדם מחוץ למערכת התמיכה הראשונית.       Z61.6 – בעיות הקשורות להתעללות פיזית, לכאורה, בילד. Z61.7 – חוויה אישית של פחד בילדות. Z61.8 – אירועי חיים שליליים אחרים בילדות. Z62 – בעיות אחרות הקשורות לגדילה. Z62.0 – השגחה ושליטה הורית בלתי נאותה. Z62.1 – גוננות יתר הורית. Z62.2 – גדילה במוסדות. Z62.3 – עוינות כלפי ילד והפיכתו לשעיר לעזאזל. Z62.4 – הזנחה רגשית של ילד. Z62.5 – בעיות אחרות הקשורות להזנחה בגידול. Z62.6 – לחץ הורי בלתי נאות ואיכויות אבנורמליות אחרות בגידול. Z62.8 – בעיות ספציפיות אחרות הקשורות לגדילה. Z63 – בעיות אחרות הקשורות למערכת התמיכה הראשונית, כולל נסיבות משפחתיות. Z63.0 – בעיות ביחסים עם בן זוג או שותף. Z63.1 – בעיות ביחסים עם הורים או חותנים. Z63.2 – תמיכה משפחתית בלתי נאותה. Z63.3 – היעדרות בן משפחה. Z63.4 – העלמות או מוות של בן משפחה. Z63.5 – ערעור המשפחה עקב פרידה או גירושין. Z63.6 – קרוב משפחה תלותי הנזקק לטיפול בבית. Z63.7 – אירועי חיים מלחיצים אחרים המשפיעים על המשפחה והבית. Z63.8 – בעיות ספציפיות אחרות הקשורות למערכת התמיכה הראשונית. Z64 – בעיות הקשורות לנסיבות פסיכולוגיות מסוימות. Z64.0 – בעיות הקשורות להריון לא רצוי. Z64.2 – חיפוש וקבלת התערבויות פיזיות, תזונתיות וכימיות מסוכנות או פוגעות. Z64.3 – חיפוש וקבלת התערבויות התנהגותיות ופסיכולוגיות מסוכנות או פוגעות. Z64.4 – מחלוקת עם יועצים. כולל: קצין מבחן, עובד סוציאלי. Z65 – בעיות הקשורות לנסיבות פסיכולוגיות אחרות. Z65.0 – הרשאה בהליכים אזרחיים ופליליים ללא מאסר. Z65.1 – מאסר וכליאה מסוג אחר. Z65.2 – בעיות הקשורות לשחרור ממאסר. Z65.3 – בעיות הקשורות לנסיבות חוקיות אחרות. כולל: מעצר, הליכי משמורת או תמיכה בילד. Z65.4 – קורבן לפשע או טרור (כולל עינויים). Z65.5 – חשיפה לאסון, מלחמה או ביטויי עוינות אחרים. Z70 – ייעוץ הנוגע לגישות, התנהגות ואוריינטציה מינית. Z71 – אנשים הנפגשים עם שירותי בריאות לייעוץ או עצה רפואית שאים מסווגים במקום אחר. Z71.4 – מעקב וייעוץ בנוגע לשימוש לרעה באלכוהול. Z71.5 – מעקב וייעוץ בנוגע לשימוש לרעה בסמים. Z71.6 – ייעוץ הנוגע לשימוש לרעה בטבק. Z72 – בעיות הקשורות לסגנון חיים. Z72.0 – שימוש לרעה בטבק. Z72.1 – שימוש לרעה באלכוהול. Z72.2 – שימוש לרעה בסמים. Z72.3 – חוסר פעילות גופנית. Z72.4 – דיאטה והרגלי אכילה בלתי מותאמים. Z72.5 – התנהגות מינית בסיכון גבוה. Z72.6 – הימורים. Z72.8 – בעיות אחרות הקשורות לסגנון חיים. כולל: התנהגות של פגיעה עצמית. Z73 – בעיות הקשורות לקשיים בניהול חיים. Z73.0 – שחיקה. Z73.1 – הדגשת תכונות אישיות. כולל: דפוס התנהגות אישיות סוג A. Z73.2 – חוסר ברגיעה או פנאי. Z73.3 – לחץ, שאינו מסווג במקום אחר. Z73.4 – כישורים חברתיים בלתי נאותים, שאינם מסווגים במקום אחר. Z73.5 – קונפליקט בתפקיד החברתי, שאינו מסווג במקום אחר. Z75  - בעיות הקשורות למתקנים רפואיים וטיפול בריאותי אחר. Z75.1 – תור המתנה למתקן רפואי הולם אחר. Z75.2 – תקופת המתנה אחרת לבדיקה וטיפול. Z75.5 – טיפול מקל לתקופות חגים. Z76 – אנשים הבאים במגע עם שירותי בריאות בנסיבות אחרות. Z76.0 – מרשמים חוזרים ונשנים. Z76.5 – התחלות (הצגה מודעת). כולל: אנשים המזייפים מחלות עם מוטיבציה ברורה. Z81 – היסטוריה משפחתית של הפרעות מנטליות והתנהגותיות Z81.0 – היסטוריה משפחתית של פיגור שכלי. Z81.1 – היסטוריה משפחתית של שימוש לרעה באלכוהול. Z81.3 – היסטוריה משפחתית של שימוש לרעה בחומרים פסיכואקטיביים אחרים. Z81.8 – היסטוריה משפחתית של הפרעות מנטליות והתנהגותיות אחרות. Z82 – היסטוריה משפחתית של נכויות ומחלות כרוניות המובילות לנכות. Z82.0 – היסטוריה משפחתית של אפילפסיה ומחלות אחרות של מערכת העצבים. Z85 – היסטוריה אישית של גידול ממאיר. Z86 – היסטוריה אישית של מחלות מסוימות אחרות. Z86.0 – היסטוריה אישית של גידולים אחרים. Z86.4 – היסטוריה אישית של שימוש לרעה בחומרים פסיכואקטיביים. Z86.5 – היסטוריה אישית הפרעות מנטליות והתנהגותיות. Z86.6 – היסטוריה אישית של מחלות מערכת העצבים ואברי חוש. Z87 – היסטוריה אישית של מחלות ומצבים אחרים. Z87.7 – היסטוריה אישית של עיוותי צורה מולדים, מומים ואבנורמליות של הכרומוזומים. Z91 – היסטוריה אישית של גורמי סיכון, שאינם מסווגים במקום אחר Z91.1 – היסטוריה אישית של חוסר היענות לטיפול רפואי או משטר בריאותי. Z91.4 – היסטוריה אישית של טראומה פסיכולוגית, שאינה מסווגת במקום אחר. Z91.5 – היסטוריה אישית של נזק עצמי. כולל: התנהגות פרא-אובדנית, הרעלה עצמית, ניסיון אובדני. הרפורמה בבריאות הנפש בישראל מי יטפל באנשי ה-Z, באתר nrg לא מטפלים באוכלוסיות קוד Z, באתר העוקץ ויכוח על קוד Z, באתר אנפה חנה שטרום-כהן, הרפורמה בבריאות הנפש, קוד Z ומה שביניהם, MEDICINE 8, אוגוסט 2008 הרפורמה בבריאות הנפש – נקודות מרכזיות לדיון. הכנסת – מרכז מחקר ומידע.